## Odluka Ustavnog suda Republike Hrvatske broj:U-IIIA-4432/2005 od 11. srpnja 2007.

### NN 82/2007 (8.8.2007.), Odluka Ustavnog suda Republike Hrvatske broj:U-IIIA-4432/2005 od 11. srpnja 2007.

# USTAVNI SUD REPUBLIKE HRVATSKE

**2605**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Matija, Ivan Mrkonjić i Vice Vukojević, članovi
Vijeća, odlučujući o ustavnoj tužbi koju je podnijela E. T. iz R., zastupana po
odvjetnicima iz Zajedničkog odvjetničkog ureda V. D. i M. M. iz R., na sjednici
održanoj 11. srpnja 2007. godine, jednoglasno je donio

## ODLUKU

I. Ustavna tužba se usvaja.
II. Županijski sud u Rijeci dužan je donijeti odluku u predmetu koji se vodi
pred tim sudom, pod poslovnim brojem: Gž-4332/05 (predmet Općinskog suda u
Crikvenici broj: Ovr-609/03, raniji broj: Ovr-382/03) u najkraćem mogućem roku,
ali ne duljem od mjesec dana, računajući od prvog idućeg dana od dana objave ove
odluke u »Narodnim novinama«.
III. Općinski sud u Crikvenici dužan je provesti preostale ovršne radnje i
dovršiti postupak ovrhe u najkraćem mogućem roku, ali ne duljem od šest (6)
mjeseci, po okončanju postupka iz točke II. izreke ove odluke.
IV. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljici ustavne tužbe E. T. iz R. 165a, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 3.400,00 kuna.
V. Naknada iz točke IV. izreke ove odluke bit će isplaćena iz državnog proračuna
u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
VI. Ova odluka objavit će se u »Narodnim novinama«.

```
Obrazloženje
```

1. Podnositeljica ustavne tužbe, sukladno članku 63. Ustavnog zakona o Ustavnom
sudu Republike Hrvatske (»Narodne novine« broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnijela je 23. prosinca
2005. ustavnu tužbu radi duljine ovršnog postupka koji se pred Općinskim sudom u
Crikvenici vodi pod brojem: Ovr-609/03.

ČINJENICE VAŽNE ZA USTAVNOSUDSKI POSTUPAK

2. Na temelju ovršne isprave solemniziranog ugovora o povratu duga,
podnositeljica E. T. iz R. podnijela je 6. ožujka 2003. Općinskom sudu u
Crikvenici prijedlog za ovrhu na računu ovršenice T. S. S. iz B., radi isplate
novčanog iznosa od 129.264,00 kn.
Rješenje o ovrsi doneseno je 14. ožujka 2003. pod poslovnim brojem: Ovr-382/03.
Obzirom da na računu ovršenice nije bilo sredstava, podnositeljica je 13.
svibnja 2003. podnijela prijedlog za promjenu sredstava ovrhe predlažući ovrhu
na nekretnini.
Rješenje o ovrsi na nekretnini ovršenice doneseno je 27. svibnja 2003. pod
poslovnim brojem: Ovr-609/03.
Ovršenica je 2. srpnja 2003. podnijela žalbu protiv navedenog rješenja.
Općinski sud u Crikvenici 3. kolovoza 2005. dostavio je preslik predmeta na
postupanje Županijskom sudu u Rijeci.
Nakon navedenog datuma, sud nije poduzimao nikakve ovršne radnje značajne za
rješavanje i okončanje podnositeljičinog predmeta.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustav­nog zakona.
Također, ukazuje se i na odredbu članka 13. stavka 1. Ovršnog zakona (»Narodne
novine« broj 57/96., 29/99., 42/00., 173/03., 194/03., 151/04. i 88/05.) kojom
je propisano:

*(1) U ovršnom postupku i postupku osiguranja sud je dužan postupati hitno.
(...)*

*Ustavna tužba je osnovana.*

4. Svoju odluku sud obrazlaže sljedećim utvrđenjima:

4.1. DULJINA OVRŠNOG POSTUPKA

Ovršni postupak pokrenut je pred Općinskim sudom u Crikvenici prijedlogom za
ovrhu podnositeljice od 6. ožujka 2003.
Ustavna tužba podnijeta je 7. studenoga 2005., a do tog dana postupak ovrhe nije
dovršen, pa Ustavni sud utvrđuje da je do dana podnošenja ustavne tužbe ovršni
postupak trajao dvije (2) godine, osam (8) mjeseci i tri (3) dana.

4.2. POSTUPANJE NADLEŽNOG SUDA

U pravno relevantnom razdoblju, Općinski sud u Crikvenici donio je rješenje o
ovrsi na računu ovršenice (14. ožujka 2003.), nakon podnositeljičinog prijedloga
za promjenom sredstava ovrhe donio je rješenje o ovrsi na nekretninama (27.
svibnja 2003.).
Povodom žalbe koju je ovršenica izjavila 2. srpnja 2003., Općinski sud u
Crikvenici 3. kolovoza 2005. proslijedio je istu Županijskom sudu u Rijeci.

4.3. PONAŠANJE PODNOSITELJICE USTAVNE TUŽBE(OVRHOVODITELJICA U OVRŠNOM POSTUPKU)

Ocjena je Ustavnog suda da podnositeljica, kao ovrhovoditeljica u ovršnom
postupku, nije doprinijela duljini ovršnog postupka.

4.4. SLOŽENOST OVRŠNOG PREDMETA

Ustavni sud utvrđuje da se u ovom konkretnom slučaju radi o postupku ovrhe na
nekretnini koji po svojoj pravnoj naravi predstav­lja složeniji postupak,
međutim navedeno ne opravdava razdoblja neaktivnosti suda niti dugotrajnost
postupka.

OCJENA USTAVNOG SUDA

5. Ustavni sud utvrđuje da podnositeljičin ovršni postupak, pokrenut 2003.
godine, još uvijek nije dovršen.
U pravno relevantnom razdoblju sud je bio neopravdano neak­tivan u razdoblju od
2. srpnja 2003. do 3. kolovoza 2005. Također, nakon 3. kolovoza 2005. nadležni
sudovi nisu poduzeli niti jednu ovršnu radnju kojom bi proveli i okončali
postupak ovrhe. U tom smislu Ustavni sud posebno napominje da iako sudovi nisu
odgovorni za namirenje vjerovnika, odgovorni su za učinkovitu i ekonomičnu
provedbu ovrhe.
Uzimajući u obzir navedeno u točki 4.2. odluke, posebno raz­dob­lja neopravdane
neaktivnosti suda, a sagledavajući ovršni postupak u cjelini Ustavni sud
ocjenjuje kako je neekonomičnim i neučinkovitim provođenjem ovršnog postupka
podnositeljici povrijeđeno pravo na suđenje u razumnom roku zajamčeno člankom
29. stavkom 1. Ustava Republike Hrvatske.
Sukladno navedenom, u smislu odredbe članka 63. Ustavnog zakona donijeta je
odluka kao pod točkama I., II i III. izreke ove odluke.
6. Visinu naknade zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
Na temelju odredbe članka 63. stavka 3. Ustavnog zakona, odlučeno je kao u
točkama IV. i V. izreke ove odluke.
7. Predsjednik Županijskog suda u Rijeci dužan je dostaviti Ustavnom sudu pisanu
obavijest o datumima donošenja i otpreme odluke u predmetu broj: Gž-4332/05 u
roku od (8) osam dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.
8. Predsjednik Općinskog suda u Crikvenici dužan je dostaviti Ustavnom sudu
pisanu obavijest o datumima donošenja i otpreme rješenja o dovršetku ovrhe
provedbom posljednje ovršne radnje, odnosno druge odluke kojom se postupak ovrhe
dovršava u skladu s člankom 68. Ovršnog zakona, u roku od (8) osam dana od dana
njene otpreme, a najkasnije osam (8) dana od isteka roka određenog u točki III.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
9. Odluka o objavi (točka VI. izreke) temelji se na odredbama članka 29.
Ustavnog zakona.

Broj: U-IIIA-4432/2005
Zagreb, 11. srpnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 82/2007-2605
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)